6. ΑΝΑΓΚ. ΝΟΜΟΣ 649 της 23/27 Απρ. 1937 Περί των υποχρέων προς αποζημίωσιν δι’ εργατικά ατυχήματα, εις έργα εκτελούμενα απολογιστικώς δια λογαριασμόν του δημοσίου. Άρθρον μόνον 1.Εις τα απολογιστικώς δια λογαριασμόν του δημοσίου εκτελούμενα έργα, είτε υπό των κρατικών υπηρεσιών, είτε υπό αναδόχων, εις ους δια συμβάσεως, προγενεστέρας του παρόντος, ανετέθη η εκτέλεσις των έργων τούτων, αι αποζημιώσεις δι’ εργατικά ατυχήματα κατά την εκτέλεσιν των εν γένει εργασιών, προς κατασκευήν των έργων, βαρύνουσι το δημόσιον μόνον εφ’ όσον αι εργασίαι εκτελούνται απολογιστικώς απ’ ευθείας υπό των κρατικών υπηρεσιών ή των αναδόχων. Εν περιπτώσει όμως καθ’ ην μέρος ή και το σύνολον των εργασιών εκδοθή υπό των διαχειριζομένων τα δια τα έργα διατιθέμενα κεφάλαια κρατικών υπηρεσιών ή αναδόχων εις τρίτους υπεργολαβικώς, δια συμβάσεως ή συμφωνητικού, ή αποζημίωσις δια τα κατά την εκτέλεσιν των εργασιών τούτων εργατικά ατυχήματα βαρύνει τους οικείους υπεργολάβους. 2.Προκειμένου επίσης περί προμηθείας μηχανημάτων ή υλικών υπό τρίτων, δι’ έργα εκτελούμενα απολογιστικώς δια λογαριασμόν του δημοσίου υπό κρατικών υπηρεσιών ή αναδόχων, η αποζημίωσις δι’ εργατικά ατυχήματα, μέχρι της παραλαβής των μηχανημάτων και υλικών βαρύνει τους προμηθευτάς. Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 